**Anima Musicae Kamarazenekar egyesület**

*Éves beszámoló Sülysáp Város Önkormányzata részére – 2017.*

**A kamarazenekar alaptevékenysége:**

Az Anima Musicae Kamarazenekar első számú művészeti-szakmai közösségépítő tevékenysége a folyamatos műhelymunka. A zenekar fiatal tagjai átlagosan heti öt próbát tartanak az Óbudai Társaskörben és a Nádor Teremben. A próbákon való minőségi munka gyümölcseként együttesünk a tárgyévben több mint nyolcvan koncertet adott, valamint közel harminc ifjúsági koncertet. A szorított tempójú évadban rengeteg új felkérés, együttműködés született. Egyesületünk – mely kamarazenekarunk egyedüli fenntartója – folyamatos anyagi fejlődést mutat, ugyanakkor elérkezettnek érezzük az időt, hogy a minőségileg felépített szakmai csapat anyagilag erősebb lábakon állhasson.

A 2016/17. évadban számos új szólistakapcsolatot alakítottunk ki. Magyar művészvendégünk volt első ízben Kelemen Barnabás (akivel azóta több együttműködés vette kezdetét), Onczay Csaba, Vigh Andrea, Ittzés Gergely, Pusker Júlia, Kálmándy Mihály, Győri Noémi. Visszatérő vendégünk volt Baráti Kristóf, Szabadi Vilmos, Stuller Gyula.

Az együttes hosszú távú célja a hazai kortárszene népszerűsítése, új művek rendelése. Eddigi repertoárunkon – a vonós kamarazenekari irodalom alapművei, és számos ritkábban játszott barokk, klasszikus, romantikus mű mellett – több mint ötven kortárs mű szerepel. Ebből húsz mű az Anima Musicae Kamarazenekar felkérésére született. A Tornyai Péter zeneszerző vezetésével működő Kortárs Zenei Műhelyünk ezen kívül külföldi kortárs művek bemutatásával, izgalmas új zeneszerzői technikák megismerésével és bemutatásával is foglalkozik.

Kamarazenekarunk a 2016/17-es évadban összesen 106 koncertet adott itthon és külföldön. Ebből 92 koncert a teljes zenekart foglalkoztatta, a fennmaradó 14 koncert pedig a zenekar tagjaiból alakult kamaracsoportok közreműködésével valósult meg. A tavalyi évadban zenekarunk átlagosan heti 25-30 órát próbált, hogy ezek a produkciók megfelelő minőségben valósulhassanak meg. Ehhez még hozzászámolva magát az előadások idejét és az otthoni felkészülést, egy zenekari tag számára heti szinten átlagosan 50 óra elfoglaltságot jelent.

Több hazai és nemzetközi fesztivál meghívott vendége volt együttesünk: az Ars Sacra Fesztivált immáron ötödik éve zenekarunk közreműködésével nyitják meg, valamint önálló hangversenyt is adtunk a fesztivál keretén belül. A Budapesti Nemzetközi Gitárfesztiválon, valamint a belgrádi Guitar Art Festivalon sikerrel szerepeltünk, a Nemzetközi Cimbalomfesztiválon és a Budapesti Tavaszi Fesztiválon is felléptünk. Az újvidéki NOMUS-on első ízben voltunk meghívottak. Együttműködtünk a Klassz a Parton rendezvénnyel, Érdi Tamással, akivel gyümölcsöző kapcsolat alakult ki, Oláh Dezső jazz zongoristával több alkalommal, a Textúra 2016 című rendezvénysorozattal, valamint az Armel Produkciós Irodával.

**Nemzetközi kapcsolatok:**

Az Anima Musicae Kamarazenekar a kezdetektől fogva fejlődésének minden lépését tudatosan, komoly megfontolást követően tette meg. Ebből kifolyólag az első évek főleg a közös hangzás csiszolásáról és a repertoár felépítéséről szóltak, valamint arról, hogy a magyarországi zenészkollégák és a közönség megismerje ezt a fiatal, dinamikus csapatot. Csak egy biztos itthoni bázis kialakítása után nyitott az együttes intenzívebben a külföldi szólisták és szervezők felé. A vajdasági származású magyar zongoraművésznővel, Rita Kinkával 2014-ben dolgoztunk első ízben Budapesten. Ennek a kiváló közreműködésnek az eredményeképpen kamarazenekarunk már 2015-ben koncertezhetett vele Szabadkán és Újvidéken, majd a sikeres vendégszereplés megkoronázásaként 2017. április 21-én felléphetett a rangos újvidéki NOMUS fesztiválon, amelyik már több, mint 40 éve Szerbia legrangosabb zenei rendezvényének számít, és a 20. és 21. század emblematikus művészeinek sokaságát mutatja be látogatóinak. Az első, 2015-ös szerbiai fellépés pozitív visszhangjának hála a kamarazenekar NOMUS-on való fellépését a belgrádi Collegium Hungaricum is támogatta, valamint az ő ajánlásuknak köszönhetően kapott a zenekar meghívást a belgrádi 18. Guitar Art Festival megnyitójára az ország legrangosabb termének számító Kolarac Alapítványba, ahol az élő legendaként számon tartott Roberto Aussel gitárművésszel, valamint a szintén nemzetközi sikereket jegyző Aleksandar Nikolić bandoneon művésszel adhattuk elő A. Vivaldi és A. Piazzolla szerzeményeit egy 850 fős hallgatóságnak 2017. március 20-án. A közönség álló ovációkkal ünnepelte nem csak a szólistákat, hanem a zenekart is, így rögtön a koncert után meghívást kaptunk a Herceg Noviban, Montenegróban megrendezésre kerülő 13. Guitar Art Summer Fest megnyitójára 2018. augusztus 15-én, aminek köszönhetően Horvátországba is eljutunk majd 2018 nyarán, előreláthatóan a világhírű Dubrovniki Nyári Játékokra, ahol olyan rangos művészek vettek már részt, mint John Malkovich, Daniel Day Lewis, Marta Argerich és Isaac Stern, hogy csak párat említsünk a fesztivál több, mint félévszázados történelméből. A 2018-as motenegrói és horvátországi fellépések jelenleg szervezés alatt vannak, a részleteket egyeztetjük, de a fent leírtakból is látszik, hogy milyen sikereket jegyezhet magáénak a zenekar, hisz egy közreműködésből kiindulóan, 2-3 év leforgása alatt a régió 3 további országának legrangosabb fesztiváljaitól, koncerttermeitől kaptunk meghívásokat, ami nagy kiváltságnak számít.

Hasonlóképpen alakul a szakmai kapcsolat Kirill Troussovval, generációjának egyik legelismertebb hegedűművészével is, akivel 2016. decemberében adtunk teltházas koncertsorozatot a lipcsei Gewandhaus, valamint a Berlini Filharmónia Kamaratermében. E nagy hagyományú termekben való fellépés mérföldkőnek számított az együttes pályáján, ugyanakkor egy színvonalas, gyümölcsöző szakmai kapcsolat is kezdetét vehette, hisz Kirill Troussov elfogadta meghívásunkat egy idei, december 16-i hangversenyre a MOM Kulturális Központban a »Világsztárok az Anima Musicae Kamarazenekarral« című sorozatunkban. A koncerten A. Vivaldi és A. Piazzolla műveiből válogatott programot adtunk elő, melyet ugyancsak nagy közönségsiker övezett.

Új szakmai kapcsolat létesült továbbá a francia-szerb zongoristapárossal, Prisca Benoit és Mladen Tcholitch művészekkel, akikkel 2017. április 28-án adtunk koncertet a budapesti BMC-ben egy 320 fős közönség előtt F. Mendelssohn-Bartholdy, J. S. Bach és P. I Csajkovszkij műveiből. Prisca Benoit tanulmányai egy részét a legendás Sebők Györgynél végezte, majd tapasztalatait átadta tanítványának, Mladen Tcholitchnak, érdekes volt ezért nyomon követni a régi magyar zongoraiskola hagyományainak újratolmácsolását nem csak több generáción keresztül, hanem eredendően más iskolákban képzett zongoraművészek megélésében is. A zongoraművészek mindenképpen szeretnék folytatni a közreműködést. Nemrég költöztek Genfbe, ahol már megkezdték a kapcsolatépítést, és egy közös, svájci koncert lehetőségeinek feltérképezését.

**Ifjúsági zenei nevelés, karitatív tevékenység:**

Az Anima Musicae Kamarazenekar kiemelt fontosságúnak tartja a gyermekek zenei nevelését, és ezért komoly eszközökkel tesz is. Saját rendezvényeinkre, melyek általában a Nádor Teremben és az Óbudai Társaskörben kerülnek megrendezésre, 16 éven aluliaknak ingyenes belépést biztosítunk. Ez óriási kedvezményt jelent mind a nagycsaládosok, mind a hátrányos helyzetű gyermekek számára. Ezen kívül minden saját rendezésű koncertünkre félárú belépést biztosítunk a 16 éven felüli diákok és nyugdíjasok részére.

Karitatív tevékenységként az évben ingyenes koncertet és hangszerbemutatót adtunk a Böjte Csaba atya vezette dévai Szent Ferenc Gyermekotthon lakóinak Déván, felléptünk a IV. Fogyatékosságtudományi Konferencia ünnepi koncertjén, hogy jelenlétünkkel kiálljunk a testi fogyatékkal élők és épek egységes bánásmódja mellett, valamint ingyesen koncertet adtunk az óbudai nyugdíjasok számára. Több jótékonysági estet is adtunk: felléptünk a Mindenki Templomában, a IV. Magyar Fogyatékosságtudományi Konferencián, valamint a budapesti Lions Club jótékonysági rendezvényén.

Az egyenlő bánásmód érdekében a világon először valósítottunk meg halláskárosultak, siketek és nagyothallók részére is koncertet. A „Belső hallás”című hangverseny olyan zeneszerzők műveit szólaltatta meg, akik időskori halláskárosultság, siketség állapotában írták műveiket. Az eseményt a Vakok Intézetében rendeztük – bevonva e fogyatékossággal élőket is – a SINOSZ (Siketek és Nagyothallók Országos Egyesülete) közreműködésével. A hallássérültek számára indukciós hurok segítségével vált lehetővé az, amelyet még soha nem tapasztaltak, hallották az élő zenét. Emellett jelnyelvi tolmács, festőművész és siket verselő tette emelte az est komplexitását. Együttesünk csak akadálymentesített helyszíneken lép fel.

Az Anima Musicae Kamarazenekar kiemelt szerepet szán koncertjei sorában az ifjúsági eseményeknek. A Filharmónia Magyarországgal együttműködve összesen harminc ifjúsági koncertet adtunk általános iskolákban és művelődési házakban 2016 novemberében és 2017 januárjában. A tematikus koncertek az iskolai órákhoz kapcsolódóan egy tanóra keretén belül zajlottak le, így megközelítőleg 6000 gyermekhez vittük el a minőségi, élő klasszikus zenét. Az évad tematikai kerete a szerenád zenéje volt, Haydntől Elgarig. Műsorvezetőnk Lukácsházi Győző volt. A gyerekek feszült figyelemmel kísérték a zenéket, miközben megtudhattak érdekes információkat a műfaj kialakulásáról, a vonószenekar felépítéséről, a hallott zeneművekről. Elhanyagolhatónak tűnhet, de mégis fontos megemlíteni: a gyerekek több helyen autogramot kértek zenészeinktől, honlapcímet, internetes elérhetőségért tudakozódtak. Úgy gondoljuk, ez is mutatja, mennyire érdeklődővé váltak a zene iránt, mennyire fontosnak tartották a hallott műsort, előadókat.

A fent leírt iskolai koncertek melletti egyéb ifjúsági koncertjeink a 2016/2017-ben:

1. Mocorgó

Interaktív klasszikus zenei táncház mesével, mondókákkal, mozgásokkal, a legkisebb korosztálynak, a gyerekek aktív részvételével. (2017.01.21.)

A program keretében egy mesélő, Vidákovich Emese táncpedagógus vezette a gyermekek fantáziáját különböző mesékbe, helyszínekre, ahol egy-egy mozgássorozatot is megtanulhattak. A vidám, igényes mozdulatsorokkal kialakított programban Mozart, Bartók, Vivaldi egy-egy tétele mellett, Saint-Saens állatos zenéit mutattuk be.

1. Zenélő ovi

Óvodás, bölcsődés korosztálynak kialakított, bábokkal, állatos mesékkel, mondókákkal. (2017.02.20. és 27. – 5 alkalom) A kistarcsai Gesztenyés Óvodában és a sülysápi Gólyahír Bölcsődében jártunk, ingyenes előadást tartva. Az említett helyszíneken soha nem volt még élő klasszikus zenei program, a gyerekek láthatóan érdeklődéssel és izgalommal hallgatták a műsort. Az eseményre előzetes felhívás keretében rajzokat adtak be a gyerekek, melyeket közben kivetítőn követhettek. Ezzel a módszerrel a zene, a mozgás, valamint a vizuális művészetek világába egyaránt kalauzolhattuk a gyermekeket.

A „Zenélő óvoda” programsorozatunkat tavaly – 2016-ban indítottuk útjára, azzal a céllal, hogy a legkisebbek is betekintést nyerhessenek az értékteremtő komolyzene világába, mindezt játékos formába öntve. Hisszük, hogy nem lehet elég korán kezdeni a hangszerekkel való ismerkedést, a zenei kultúra átadását. A Zenélő óvoda programunk folytatását az a hatalmas igény (amely a gyermekektől, az óvodavezetők/óvodapedagógusoktól, és nem utolsó sorban a szülőktől érkezett) indokolja, melyet tavaly minden előadásunk után tapasztaltunk. A program fontosságát az egyik óvodavezető fogalmazta meg legjobban: a legtöbb gyermek sosem foghat a kezébe valódi hangszereket, a kipróbálásra pedig ezeken az alkalmakon kívül nincs lehetőségük. Célunk tehát, hogy minél több gyermekhez vihessük el a zenei kultúrát, a hangszerek megszólaltatásán, érintésén és kipróbálásán keresztül, hogy életük részévé válhasson a komolyzene, ahogy nekünk is az.

**Együttműködés Sülysáp városával:**

Az Anima Musicae Kamarazenekar székhelye 2015 óta a pest megyei Sülysáp településen van, amely önkormányzattal az együttes közszolgáltatási szerződést kötött. Sülysápon – amely egy közel 8000 lélekfőnyi kisváros – a klasszikus zene a kamarazenekar megérkezése előtt alig létezett a helyi kulturális kínálatban. Itt az elsődleges szempont egy hosszú távú, jól felépített közönségnevelés, melynek keretén belül a 2016/17-es évadban három ingyenes koncertet adtunk.

2017. január 18-án a gyermekeknek adtunk ifjúsági koncertet a helyi Wass Albert Művelődési Házzal közös szervezésben. A csordultig telt teremben közel négyszáz gyermek – óvodás korúaktól alsó tagozatosokig – hallgatta nagy érdeklődéssel a szerenádok (Mozart, Haydn, Csajkovszkij, Dvorak, Elgar) világát 60 perces előadásunkban. Az ingyenes koncert után kakaóval, kaláccsal vendégelték meg a gyerekeket.

2017. február 27-én a bölcsőde kis lakóinak adtunk ingyenes zenés foglalkozást. A négy csoport – közel 60 fő – kétcsoportos elosztásban kapta a 30 perces, mondókákkal, játékokkal kiegészített klasszikus zenei (Saint-Saens, Bartók, Daquin, Popper, Weiner művei) foglalkozást, mely az állatok világába kalauzolta a kicsiket. Az esemény végén kipróbálgathatták a kisebb és nagyobb hangszereket, megfogdoshatták, simogathatták, hogy jobban megragadjon emlékezetükben a zene.

2017. június 21-én a sülysápi Kisboldogasszony Templomban adtunk ingyenes hangversenyt immár a nagyközönségnek. A közel kétszáz fős hallgatóság megtelítette a templom minden helyét, a kiszorulók az ajtóból hallgatták Vivaldi, Mozart és Dohnányi műveit. A nagyszámú lelkes közönség, a megjelent helyi sajtóvisszhangok és az azóta is érkező személyes köszönetnyilvánítások egyértelművé tették, hogy sikeres kezdettel egy hosszútávú együttműködés vette kezdetét kamarazenekarunk és a helyi, alább felsorolt szervezetek között.

A három koncert szervezésében részt vett az Összefogás Sülysápért Egyesület, a Városi Asszonykör, a Móra Ferenc Általános Iskola, a Gólyahír Bölcsőde, a Csicsergő Óvoda, a Wass Albert Művelődési Központ, a Sülysápi Önkormányzat és a tápiósülyi Kisboldogasszony Plébánia.

Sülysáp, 2018. január 11.

……………………………….

G. Horváth László

egyesületi elnök megbízásából

Borsos Kata

egyesületi tag